Karu suunnitelma: Poliisin paljastavaa rikostutkintaa ja liikennevalvontaa vähennetään

Itä-Suomessa liikennevalvonta on monella alueella ainoa työmuoto, jossa ihmiset näkevät enää virkapukuisia poliiseja. Poliisin päivänä liikennepoliisit olivat esillä Kuopion torilla. Sanna Jääskeläinen

Asta Tenhunen

Poliisin liikennevalvontaa sekä rikostutkintaa aiotaan vähentää merkittävästi ensi vuonna. Poliisi aikoo keskittää resurssejaan etenkin hälytyspartioiden toimintaan.

Liikennevalvontaan käytetään ensi vuonna sen sijaan yli 50 henkilötyövuotta vähemmän kuin tänä tai viime vuonna. Se tarkoittaa lähes kymmenen prosentin vähennystä.

Liikennevalvontaa paikataan lisäämällä taas automaattivalvontaa, joka ei kuitenkaan puutu rattijuopumuksiin, vaaralliseen ajotapaan tai tee esimerkiksi raskaan liikenteen valvontaa.

Savon Sanomat kävi läpi sisäministeriön valmistelemat laajat laskelmat poliisin toiminnallisista tulostavoitteista ensi vuodelle. Poliisilaitokset eivät ole vielä käsitelleet niitä alueellisesti. Suunnitelmat tulostavoitteista on tehty valtion ensi vuoden talousarviota varten.

Sisäministeriö on valmistellut poliisin toimintojen ohjaamista niin, että poliisit velvoitetaan huolehtimaan kiireellisistä hälytyspalveluista.

Poliisille myönnetty lisärahoitus kohdennetaan etenkin poliisipartioiden voimankäyttövälineiden eli muun muassa ampuma-aseiden ajantasaistamiseen. Tämä tarkoittaa sitä, että poliisipartiot ympäri Suomen saavat uusia voimankäyttövälineitä.

Lisäksi partioiden henkilö- ja partiokohtaisia suojavälineitä kuten kilpiä, kypäriä ja liivejä uusitaan ja hankitaan lisää. Lisäksi hälytyspartioissa toimivat poliisit saavat lisää taktista koulutusta.

Rikostutkinnassa tulostavoitteiden mukaan etenkin poliisin paljastava ja sarjoittava rikostutkinta vähentyvät huomattavasti.

Tulostavoitteiden mukaan esimerkiksi poliisin paljastamat törkeät huumausainerikokset vähenevät ensi vuonna noin 70 tapauksella eli vajaalla kymmenellä prosentilla tästä vuodesta.

Törkeät huumausainerikokset liittyvät käytännössä huumekauppaan. Niitä tulee ilmi pääosin poliisin oman tutkinnan paljastamana eikä rikosilmoituksista.

Paljastettujen huumekauppatapausten annetaan tulostavoitteen mukaan vähentyä jopa lähes sadalla tapauksella verrattuna toissa vuoteen, vaikka huumausainerikollisuus on viime vuosina lisääntynyt Suomessa huomattavasti.

Myös poliisin haltuun saaman rikoshyödyn annetaan tulostavoitteiden mukaan laskea jopa viidellä miljoonalla eurolla vuodessa tämän vuoden noin 23 miljoonasta eurosta.

Kun rikostutkintaan käytetään vähemmän työvoimaa, poliisin paljastamat rikokset vähenevät, poliisille ilmoitettujen rikosten selvitysprosentti laskee, takavarikkoon saatu omaisuus vähenee ja tutkinta-ajat pitenevät.

Muutokset johtuvat siitä, että rikostutkinnan resursseja on Suomessa vähennetty ja keskitetty merkittävästi viime vuonna.

Myös uudet poliisille myönnetyt lisärahat ensi vuodelle kohdennetaan jo valmiiksi: Ne on tarkoitettu pääasiassa keskusrikospoliisille sekä suojelupoliisille. Suojelupoliisi saa korvamerkityn rahansa nykyään suoraan sisäministeriöltä erillään muusta poliisihallinnosta.

Keskusrikospoliisille kohdennetaan rahaa erikseen korvamerkittynä tietoverkkorikostutkinnan tutkijoiden rekrytointiin. Tarkoitus on rekrytoida erikoisosaajia, joista kamppailevat sisäministeriön mukaan tällä hetkellä myös yritykset ja muu valtionhallinto.

Rikostutkinnassa sisäministeriö haluaa kohdentaa resursseja myös ennalta estävään toimintaan väkivaltaisen radikalisoitumisen ja ekstremismin sekä vihapuheen torjumiseksi. Ministeriön mukaan tämä edellyttää väistämättä päivittäisrikollisuuden tutkinnan resurssien vähentämistä.

Esimerkiksi omaisuusrikosten selvitystason on laskettu vähenevän ensi vuonna siksi 33 prosenttiin eli poliisi selvittää joka kolmannen omaisuusrikoksen, kun luvussa mukana ovat myös jo poliisille heti ilmoitetut tietyt epäillyt.